Lav et referat af nedenstående tekst:

Tekst:
Ni måneder. Så længe havde Nordjyllands Politi ifølge anklageskriftet en 27-årig mand fra Hobro i kikkerten, inden man skred til anholdelse og tiltalte ham for ’forsøg på manddrab og for at have planlagt at dræbe flere personer ved et eller flere skyderier på en eller flere bestemte skoler i Nord- og Østjylland’. Den 27-årige mand havde op til anholdelsen i december 2020 både erhvervet sig flere våben, tilladelse til at have våben i sit hjem i Hobro og skrevet et manifest med beskrivelse af sit ønske om at udføre et eller flere masseskyderier og planlagt i detaljer, hvordan de skulle udføres. Men helt tilbage i marts måned 2020 har manden – ifølge politiets anklageskrift – overtrådt reglerne for at beholde sin våbentilladelse. Den 27. marts tog han bussen fra sit hjem i Hobro til Sdr. Onsild med en skarpladt pistol og gik ind på OK Plus-tanken i byen og fremviste senere pistolen, da han sad på en bænk i byen. En oplysning, der kommer helt bag på forpagteren af tankstationen. -	Det fik jeg først at vide, da en journalist kom forbi i tirsdags og viste mig anklageskriftet, og det er ikke noget, jeg har snakket med Nordjyllands Politi om, siger René Greve, der er forpagter af OK Plus-tanken i Sdr. Onsild. Det er derfor uklart, hvordan Nordjyllands Politi er kommet frem til, at tiltalen for overtrædelse af våbenloven skal med i anklageskriftet. Det ville vi naturligvis gerne have spurgt Nordjyllands Politi om, men de ønsker ikke at stille op til spørgsmål om efterforskningen af sagen. Havde taget våbentilladelse på stedet Det ville ellers øjeblikkeligt have ført til en ophævelse af mandens våbentilladelse. Det fortæller Jesper Byskov, der er afdelingsleder ved våbenafdelingen hos Midt- og Vestjyllands Politi. -	Hvis man ikke opbevarer sit våben rigtigt, så er der en overvejende sandsynlighed for, at man mister sin våbentilladelse, siger han i dag til TV2 Nord. Og i Vodskov Skytteforening, hvor den tiltalte har været med i en årrække, forklarer formand Frank Bertelsen, at man i klubben har en række foranstaltninger, der skal sikre, at ingen overtræder reglerne. -	Vi har styr på tingene i Vodskov Skytteforening. Jeg vil ikke udtale mig om den konkrete sag, men havde vi fået kendskab til en sag, hvor et medlem havde taget en skarpladt pistol med et sted, hvor det ikke er tilladt, så havde vi inddraget vedkommendes våbentilladelse på stedet, siger han. Vi ville derfor gerne have Nordjyllands Politi til at svare på, hvornår man bliver bekendt med episoden med den skarpladte pistol i bussen og i Sdr. Onsild. Og ikke mindst – hvorfor skal der gå tre måneder, før man den 12. juni indfinder sig på den tiltaltes adresse i Hobro og beslaglægger to pistoler – en Colt, kaliber 22, og en 9 mm Glock – som manden opbevarede i sit skrivebord og ikke et aflåst skab, som loven foreskriver. Det har Nordjyllands Politi ikke ønsket at svare på. Bestilte halvautomatisk riffel på Dark Web Efter at have mistet sine to pistoler i sommeren 2020 fortsætter den 27-årige tilsyneladende sin planlægning af skoleskyderier i Nord- og Østjylland. Af anklageskriftet fremgår det, at han laver ’talrige søgninger på internettet og indhentet oplysninger om skydevåben blandt andet i november og december 2020, herunder ved den 13. december 2020 på Darknet at have oprettet en ordre på køb af en AR-15 riffel’. En AR -15 er et halvautomatisk våben, som er brugt til en række masseskyderier i USA. Kort efter – 16. december 2020 – skrider Nordjyllands Politi til anholdelse af manden, som derudover i en årrække har indhentet oplysninger om masseskyderier og oplysninger og lave detaljere rekognoscering på flere skoler og uddannelsesinstitutioner i Aarhus-området. Vi ville naturligvis også gerne have haft Nordjyllands Politi til at forklare, hvorfor der skal gå endnu et halvt år, fra man beslaglægger to våben hos ham i juni, til man anholder ham i december. Altså, lige inden han ifølge politiets opfattelse ville have gennemført et skoleskyderi. Og ikke mindst, hvilke skoler den tiltalte havde planlagt at begå sine handlinger på. Det ønsker Nordjyllands Politi heller ikke at svare på. Har spredt frygt I Nord- og Østjylland har tiltalen af manden og ikke mindst detaljerne i anklageskriftet spredt frygt og bekymring. -	Det bliver vi selvfølgelig voldsomt forskrækkede over – det er klart. Det er nok noget af det værste, man kan forestille sig, hvis det scenario skulle udspille sig, siger Berit Vinther, der er dagtilbuds- og skolechef i Mariagerfjord Kommune. Hun mener, at Nordjyllands Politi bør komme frem af busken, så skoler og institutioner kan komme videre i deres krisekommunikation med bekymrede børn, forældre, ansatte og ledere skoler og institutioner. -	Vi har intet hørt, så lige nu går alle rundt og er bange for, om det kunne være på deres skole eller institution, den tiltalte havde planlagt at skyde. Også på Christiansborg er nyheden blev modtaget med ængstelse. -	   Jeg blev simpelthen dybt chokeret. I min optik er det noget, der foregår i USA. Det er ikke noget, der finder sted i Danmark – og slet ikke i Nordjylland, siger Preben Bang Henriksen, der er retsordfører for Venstre. Den 27-årige er for tiden indlagt på et psykiatrisk sygehus, og anklagemyndigheden kræver manden idømt psykiatrisk anbringelse, hvis han dømmes skyldig i tiltalen. Men havde politiet allerede kendskab til, at manden var psykisk ustabil i sommeren 2020? Det ville vi også gerne have spurgt Nordjyllands Politi om. Det ønsker man heller ikke at svare på. Den 27-årige mand nægter sig skyldig i anklagerne.

Referat:
En række spørgsmål til politiets efterforskning har rejst sig, efter 27-årig mand fra Hobro er tiltalt for forsøg på manddrab og skoleskyderier. Noget tyder på, at politiet burde have grebet ind noget før.